White Lies

**White Lies** – anglų roko grupė, 2007 metais susikūrusi Londone. Debiutinis grupės albumas „To Lose My Life...“ išleistas 2009 m. sausį ir pasiekė pirmąją Jungtinės Karalystės albumų reitingo vietą. 2024 m. duomenimis, grupė yra išleidusi šešis studijinius albumus, iš kurių naujausiasis, „As I Try Not to Fall Apart“, išleistas 2022 m. vasarį.

## Istorija

Besimokydami mokykloje, vokalistas ir gitaristas Harry VcVeigh, bosistas bei pritariantysis vokalistas Charles Cave ir būgnininkas Jack Lawrence-Brown grojo grupėje „Fear of Flying“. Su nepriklausoma įrašų kompanija „Young and Lost Club“ jie išleido porą singlų ir apšildė tokius atlikėjus kaip The Maccabees, Jamie T ir Laura Marling. 2007 m. muzikantai sukūrė naujų dainų, kurios smarkiai skyrėsi nuo ankstesnių, todėl nusprendė sugrįžti į sceną kaip visiškai nauja grupė. Tų metų spalį jie savo „MySpace“ svetainėje paskelbė: „Fear of Flying mirė... užgimė White Lies!“ ir netrukus ištrynė senąjį profilį. 

Muzikinė spauda „White Lies“ stilių apibūdina kaip „niūrų“, bet kartu ir „pakeliantį nuotaiką“ ir lygina su tokių grupių kaip Joy Division, Editors, The Killers ir Interpol muzika. Koncertuose grupė groja penkiese – prie jų prisijungia muzikantai Tommy Bowen ir Rob Lee.

Pasirašius kontraktą su „Fiction Records“, buvo išleisti singlai „Unfinished Business“ ir „Death“, kurių populiarumas leido surengti koncertinį turą ir pasirodyti įvairiuose Jungtinės Karalystės ir Šiaurės Amerikos muzikos festivaliuose. Debiutinis grupės albumas „To Lose My Life...“, išleistas 2009 m. sausį, pasiekė 1-ą Jungtinės Karalystės albumų topo vietą, pakliuvo ir į daugelio Europos šalių topus bei JAV „Billboard 200“. 2009 m. gale „White Lies“ vardas figūravo daugelyje „grupių, kurias verta stebėti“ sąrašuose, įskaitant ir BBC „Sound of 2009“ bei BRIT „Kritikų pasirinkimo“ sąrašus. Grupė buvo nominuota „NME“ ir „MTV Europos muzikos“ apdovanojimuose kaip Geriausia nauja grupė, o analogiškos nominacijos apdovanojimus laimėjo muzikinių žurnalų „Q“ bei „MOJO“ apdovanojimuose.

2010 m. įrašytas antrasis grupės albumas „Ritual“ buvo išleistas 2011-ųjų sausį ir pasiekė 3-ą JK topo vietą. Kitose Europos šalyse jis buvo dar populiaresnis nei debiutinis albumas, o JAV pateko į „Billboard“ topo 100-uką. Trečiasis grupės albumas „Big TV“, kuris apibūdinamas „šviesesniu nei praeiti albumai“, pasirodė 2013 m. rugpjūtį. Jis pakilo į 4-ą JK topo vietą ir susilaukė populiarumo daugelyje Europos šalių. Jo viršelis, kuriame panaudotas iš Niujorko kilusio dailininko Michael Kagan tapytas paveikslas „Pilot 2“, laimėjo 2013-ųjų „Best Art Vinyl“ 1-osios vietos apdovanojimą.

## Grupės nariai
* Harry McVeigh – vokalas, gitara 
* Charles Cave – bosinė gitara, pritariamasis vokalas, dainų žodžiai 
* Jack Lawrence-Brown – būgnai 

## Diskografija
**Studijiniai albumai**


Vaizdas:White Lies To Lose My Life.PNG|**1.** ***[[To Lose My Life...]] ***2009
Vaizdas:White Lies Ritual.png|**2.** ***Ritual ***2011
Vaizdas:White Lies Big TV.jpg|**3.** ***Big TV ***2013
Vaizdas:Friends White Lies.jpg|**4.** ***Friends ***2016
Vaizdas:Five White Lies.jpg|**5.** ***Five***2019
Vaizdas:White Lies - As I Try Not to Fall Apart.png|**6.** ***As I Try Not to Fall Apart***2022


## Šaltiniai

## Nuorodos

* 
* 
* 
*